**Janakan päiväkoti-koulu** on Jyväskylän Tölskän kaupunginosassa sijaitseva alakoulu. Koulussa opetetaan 1. - 4. luokkia. Koulun yhteydessä toimii esikoulu ja päiväkoti. Perusopetusryhmiä koulussa on kahdeksan ja oppilasmäärä on 150. Koulu sijaitsee Janakanlahden rannassa. 

Janakan päiväkoti-koulun uudisrakennuksen on suunnitellut Arkkitehtitoimisto Lasse Kolehmainen Ky. Tilat otettiin käyttöön syksyllä 2009. Osa Kanavuoren koulun opetusryhmistä on ollut Janakan päiväkoti-koulussa syksystä 2009.

Historiaa
---------

Janakan päiväkoti-koulun vuonna 1935 valmistunut vanha päärakennus, joka on nyt pääosin päiväkodin käytössä.
Laukaan kunta rakensi hirsirunkoisen koulun Janakkaan 1912. Vuonna 1931 alue siirtyi Jyväskylän maalaiskunnan hallintaan, mutta Laukaan kunta osallistui edelleen koulun ylläpitoon ja isomman koulun rakentamiseen Janakassa vuoteen 1954 asti yhdessä Jyväskylän maalaiskunnan kanssa. Asukasmäärän kasvaessa päätettiin käynnistää aiempaa isomman koulun rakentaminen. Janakan päiväkoti-koulun vuonna 1935 valmistuneen vanhan kaksikerroksisen päärakennuksen on suunnitellut rakennusmestari V.F. Peltonen. Koulun valmistuttua siinä oli neljä luokkahuonetta ja kaksi asuntoa opettajille. Vuonna 1912 valmistunut hirsirunkoinen koulurakennus siirrettiin kouluksi Jylhään.

Helsingin Santahaminassa toiminut Ilmatorjuntakoulutuskeskus toimi Janakassa jatkosodan alussa vuonna 1941. Se toimi mm. ilmatorjunta- ja ilmavalvontayksiköiden kokoamis- ja koulutuskeskuksena. Janakassa toimi myös päällystö- ja alokaskoulu. Keskus toimi Janakassa vain noin kahden kuukauden ajan, jonka jälkeen se palasi takaisin Helsinkiin. Tästä on kiinnitetty muistolaatta vanhan päärakennuksen seinään 12. elokuuta 2010.

Vuonna 1981 valmistuneessa saneerauksessa asuntoja ja osa kellarin tiloista muutettiin luokiksi ja muuhun opetuskäyttöön. Vuonna 1983 koulussa oli seitsemän luokkahuonetta ja vastaanottohuone kouluterveydenhoitajalle.

Janakka oli aikaisemmin vaaleissa oma äänestysalueensa  vuodesta 1952. Perustamisvaiheessa äänestysalueeseen kuului Leppäveden kylä kokonaan, Koskenvuoren tila N:o 1, Laukaan kunnasta siirrettävät alueet, Savonmäki (Oksalan tilaa) ja N:o 4 Luhtala. Janakan koulun saneerauksen aikana äänestyspaikkana toimi SOK:n entinen hallintorakennus osoitteessa Konttisentie 3. Jyväskylän kaupunginvaltuusto päätti kokouksessaan 26. elokuuta 2013 liittää Janakan äänestysalueen Savonmäen äänestysalueeseen.

Lähteet
-------

1. 1 2  Janakan päiväkoti-koulu *peda.net*. Viitattu 4.12.2016.
2. ↑  hakkarmi: Oppilasmäärät kouluittain *www.jyvaskyla.fi*.  23.10.2018. Viitattu 25.1.2022.
3. ↑  Jyväskylän karttapalvelu *kartta.jkl.fi*. Viitattu 8.4.2021. [vanhentunut linkki]
4. ↑  Kodin ja yleisten tilojen kalustus | Erical *erical.fi*.  Arkistoitu 12.5.2021. Viitattu 8.4.2021.
5. ↑  Kahdeksan koulua aloittaa evakkotiloissa *Yle Uutiset*. Viitattu 9.4.2021.
6. 1 2 3  Toimituskunta Kolu Antti, Partikainen Seppo, Penttinen Sirkka ja Rinta-Tassi Osmo. Teksti Patjas Auli.: *Jyväskylän maalaiskunnan rakennusperinnettä*, s. 43-44. Jyväskylän maalaiskunta, 1983.
7. ↑  Keski-Suomen maakunnallisesti merkittävät rakennetut kulttuuriympäristöt 2016 kohdeluettelo *keskisuomi.fi*.
8. ↑  Ilmatorjunta 3/2010. Aselajin järjestö- ja ammattilehti *56.vsk 173. lehti*. Ilmatorjuntayhdistys ry. Viitattu 8.4.2021.
9. ↑  Ehdokkaiden äänet *tulospalvelu.vaalit.fi*.  Arkistoitu 5.4.2016. Viitattu 8.4.2021.
10. ↑  Keski-Suomen vaalipiiri - Jyväskylä - Äänestysalueet *Kuntavaalit 2012 - tulospalvelu | yle.fi*. Viitattu 8.4.2021.
11. ↑  Keski-Suomen vaalipiiri - Jyväskylä - Äänestysalueet *Eurovaalit 2014 - tulospalvelu | yle.fi*. Viitattu 8.4.2021.
12. ↑  Jyväskylän maalaiskunnan kunnanvaltuuston kokous 5/1952, 4.12.1952, 12§. Pöytäkirja. Jyväskylän kaupunginarkisto
13. ↑  Jyväskylän kaupunginvaltuusto, pöytäkirja. Liite 26.3.2013/106 §. Jyväskylän kaupunginarkisto
14. ↑  Jyväskylän kaupunginvaltuusto, pöytäkirja 26.03.2013, 106 §. Jyväskylän kaupunginarkisto